Wasu da suka tsira daga gumurzun sun shaida wa manema labarai a Maiduguri cewa 'yan bindigar sun bude wa ayarinsu wuta inda ake fargabar wasu ciki har da jami'an tsaron sun rasa ransu. Bayan da aka yi ta yada jita-jita kan harin, kamfanin man na kasar NNPC ya fito ya tabbatar da cewa, hakika an kame wasu ma'aikatansa guda goma tare da cewa masana na yankin ne inda suke gudanar da aikin bincike kan tarin albarkatun mai na yankin tafkin Chadi. Wannan ba shi ba ne karon farko da kungiyar ke yin garkuwa da ma'aikata don ko a watan Yunin da ya gabata ma, Boko Haram ta yi garkuwa da wasu mata goma wadanda jami'an tsaro ne da ke kan hanyarsu ta zuwa garin Damboa a jihar ta Borno.